Pielikums

Ministru kabineta

2017. gada   \_\_\_\_\_\_\_ rīkojumam Nr.  \_\_\_\_

**Teritoriālās attīstības plānošanas procesu un informācijas sistēmas attīstība (kopsavilkums)**

Projekta “Teritoriālās attīstības plānošanas procesu un informācijas sistēmas attīstība” apraksts izstrādāts, ņemot vērā “Darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” nosacījumus.

Kā virsmērķis projektam ir izvirzīta teritorijas plānošanas, nekustamo īpašumu pārvaldības un būvniecības datu plūsmas attīstīšana un integrētas datu vides veidošana.

Lai to sasniegtu, izvirzīts arī tam pakārtots mērķis - nodrošināt Teritoriālās attīstības plānošanas informācijas sistēmas (turpmāk – TAPIS) un Reģionālās attīstības indikatoru moduļa (turpmāk – RAIM) tālāku funkcionālo attīstību, valsts pārvaldes efektivitātes un sadarbspējas uzlabošanu nekustamo īpašumu un būvniecības pārvaldības jomās, ievērojot e-pārvaldes plānošanas pamatprincipus un atbilstoši Eiropas Savienības un nacionālo politikas plānošanas dokumentu prioritātēm.

**Projekta mērķi:**

1. Ieviest ērti lietojamu, efektīvu, uz modernām tehnoloģijām balstītu pilnveidoto TAPIS risinājumu;
2. Elektronizēt Jūras telpiskās plānošanas atbalsta procesus;
3. Veikt teritorijas attīstības plānošanas procesu pilnveidošanu TAPIS, datu apmaiņas sadarbības ietvaros;
4. Veicināt teritorijas attīstības plānošanas procesa datu publisko pieejamību [www.geolatvija.lv](http://www.geolatvija.lv) un www.latvija.lv, ieviešot četrus elektroniskos pakalpojumus (tiks pilnveidoti *divi esošie e-pakalpojumi un izstrādāti divi jaunveidojami e-pakalpojumi)*;
5. Pilnveidot reģionālās attīstības politikas instrumentu pārvaldības un RAIM, tai skaitā, nodrošināt risinājuma publiskās daļas integrāciju ar Datu publicēšanas platformu.

**Darbības projekta mērķu sasniegšanai:**

1. Paplašināt TAPIS funkcionalitāti - pilnveidojot sistēmas lietojamību, nodrošinot nacionālo interešu objektu un teritoriju informācijas pieejamību, pilnveidojot teritorijas plānojuma un lokālplānojuma izstrādes procedūru, kas ļautu tos izstrādāt paralēli, izveidojot ziņojuma ģenerēšanas mehānismu par saņemtiem institūciju nosacījumiem vai atzinumiem un iedzīvotāju priekšlikumiem, kā arī iekļaujot detālplānojumu TAPIS strukturētu telpisko un teksta datu veidā. Nodrošināt informācijas pieejamu sabiedrībai un institūcijām, tādējādi uzlabojot pārvaldes procesa funkciju izpildes kvalitāti;
2. Attīstīt datu apmaiņu ar teritorijas attīstības plānošanas procesā iesaistītajām institūcijām un precizējot datu specifikācijas un datu apmaiņas kārtību, pilnveidot elektronizēto datu apmaiņu ar Būvniecības valsts kontroles biroju (turpmāk - BVKB), Valsts zemes dienestu (turpmāk - VZD), Vides pārraudzības valsts biroju (turpmāk - VPVB) un oficiālo laikrakstu „Latvijas Vēstnesis”;
3. Nodrošināt TAPIS strukturēti uzkrāto telpisko datu nodošanas iespēju pašvaldību vajadzībām, izmantojot standartizētus datu apmaiņas servisus (WMS, WFS, WMTS);
4. Nodrošināt Vides aizsardzības un reģionālās attīstības ministrijas (turpmāk - VARAM) izstrādātā un apstiprinātā jūras telpiskā plānojuma pieejamību valsts vienotajā ģeotelpiskās informācijas portālā [www.geolatvija.lv](http://www.geolatvija.lv), publicējot to TAPIS ar iespēju ģeotelpiskos datus publiski aplūkot portālā [www.geolatvija.lv](http://www.geolatvija.lv);
5. Pilnveidot esošo TAPIS e-pakalpojumu lietojamību un paplašināt to saturiskās iespējas, tādējādi iedzīvotājiem nodrošinot pilnveidotus e-pakalpojumus vienotajā valsts un pašvaldību pakalpojumu portālā [www.latvija.lv](http://www.latvija.lv) un valsts vienotajā ģeotelpiskās informācijas portālā [www.geolatvija.lv](http://www.geolatvija.lv).
6. Pilnveidot RAIM programmatūras risinājumu standartizētu datu saņemšanas un apstrādes procesu, paplašināt RAIM pieejamo rādītāju klāstu, tādējādi būtiski uzlabojot datu pieejamību valsts institūcijām un pašvaldībām attīstības plānošanas procesa ietvaros.
7. Attīstīt RAIM publisko daļu, kā ilgtermiņa mērķi izvirzot RAIM publiskās daļas integrēšanu VARAM plānotajā Datu publicēšanas platformas risinājumā.

**Projekta rezultāta rādītāji:**

|  | Rezultāta rādītājs | Mēr-vienība | Sākot-nējā vērtība | Sasniedzamā vērtība 2 gadus pēc projekta beigām | Sasniedzamā vērtība 3 gadus pēc projekta beigām |
| --- | --- | --- | --- | --- | --- |
| 1. | TAPIS lietotāju apmierinātības līmenis ar teritorijas attīstības plānošanas procesu elektroniskajā vidē un TAPIS lietojamību | īpatsvars | 65.3%[[1]](#footnote-2) | 76% | 77% |
| 2. | RAIM sistēmas lietotāju apmierinātības līmenis ar datu apstrādes analītikas iespējām, datu kvalitāti un RAIM lietojamību | īpatsvars | 60%[[2]](#footnote-3) | 72% | 73% |

**Projekta iznākuma rādītāji:**

|  | Iznākuma rādītājs | Mērvienība | Sasniedzamā vērtība divus gadus pēc projekta sākuma | Sasniedzamā vērtība projekta beigās |
| --- | --- | --- | --- | --- |
| 1. | Pilnveidoti TAPIS un RAIM sistēmu darbības procesi[[3]](#footnote-4) | skaits | 3 | 5 |
| 2. | Ieviesti un pilnveidoti elektroniskie pakalpojumi un publiskās apspriešanas funkcionalitāte [www.geolatvija.lv](http://www.geolatvija.lv) un [www.latvija.lv](http://www.latvija.lv), t.sk. jūras telpiskā plānojuma un nacionālo interešu objektu un teritoriju elektronizācija | skaits | 4[[4]](#footnote-5) | 4 |
| 3. | Funkcionāli pilnveidots TAPIS un RAIM ārējās datu apmaiņas risinājums, ieviestas jaunas datu  integrācijas ar: | skaits |  |  |
| 3.1 | BVKB Būvniecības informācijas sistēma (BIS) | skaits | 1 | 1 |
| 3.2 | VZD | skaits | 1 | 1 |
| 3.3 | Latvijas Vēstnesis | skaits | 1 | 1 |
| 3.4 | Centrālo Statistikas pārvaldi (CSP) | skaits | 1 | 1 |
| 3.5 | Datu publicēšanas platformu | skaits | 1 | 1 |
| 4. | Autorizētajiem lietotājiem pieejams video apmācību materiālu komplekts | skaits | 1 | 1 |
| 5. | Atvērtas un publicēšanai pieejamas attīstības plānošanas procesa datu kopas. | skaits | 34 | 34 |

Projekta finansējuma kopējais apjoms ir 1 000 000 *euro*.

Projektu plānots īstenot 36 mēnešu laikā

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos:**

TAPIS projekta ietvaros paredzēts attīstīt un pilnveidot darbības programmas "Infrastruktūra un pakalpojumi" papildinājuma 3.2.prioritātes "Teritoriju pieejamības un sasniedzamības veicināšana" 3.2.2.pasākuma "IKT infrastruktūra un pakalpojumi" 3.2.2.1.aktivitātes "Publiskās pārvaldes elektronisko pakalpojumu un informācijas sistēmu attīstība" 3.2.2.1.1.apakšaktivitātes "Informācijas sistēmu un elektronisko pakalpojumu attīstība" ietvaros (2007-2013 plānošanas periodā) realizēto projektu “Pašvaldību teritorijas attīstības plānošanas, infrastruktūras un nekustamo īpašumu pārvaldības un uzraudzības informācijas sistēma - 1. kārta” (Vienošanās Nr.3DP/3.2.2.1.1./09/IPIA/IUMEPLS/005) un “Pašvaldību teritorijas attīstības plānošanas, infrastruktūras un nekustamo īpašumu pārvaldības un uzraudzības informācijas sistēmas ieviešana novados - 2.kārta” (Vienošanās Nr.3DP/3.2.2.1.1./09/IPIA/IUMEPLS/018) risinājumus:

1. TAPIS pamatfunkcionalitātes pilnveidošana un attīstība;
2. TAPIS publiskās daļas un elektronisko pakalpojumu attīstība [www.latvija.lv](http://www.latvija.lv) un [www.geolatvija.lv](http://www.geolatvija.lv) vidē;
3. TAPIS sistēmas sastāvdaļas RAIM pamatfunkcionalitātes un publiskās daļas attīstība;
4. Datu apmaiņas saskarņu paplašināšana un pilnveidošana, iesaistot sadarbības partneru iestādes datu apmaiņas un pilnveidoto darbības procesu nodrošināšanā.

Iepriekšminēto projektu Nr.3.2.2.1.1./09/IPIA/IUMEPLS/005 “Pašvaldību teritorijas attīstības plānošanas, infrastruktūras un nekustamo īpašumu pārvaldības un uzraudzības informācijas sistēmas – 1.kārta” un Nr.3.2.2.1.1./09/IPIA/IUMEPLS/018 “Pašvaldību teritorijas attīstības plānošanas, infrastruktūras un nekustamo īpašumu pārvaldības un uzraudzības informācijas sistēmas ieviešana novados - 2.kārta” ietvaros tika izstrādāti 2 e-pakalpojumi, kas pieejami portālā [www.latvija.lv](http://www.latvija.lv) :

1. „ Informatīva izziņa par zemes vienības atļauto izmantošanu saskaņā ar teritorijas plānojumu” (EP163);
2. EP174 „Pašvaldības apstiprināta izziņa par zemes vienības atļauto izmantošanu saskaņā ar teritorijas plānojumu” (EP174).

Šī Projekta ietvaros tiks pilnveidota un paplašināta minēto e-pakalpojumu funkcionalitāte, kas paskaidrota zemāk pievienotajā tabulā.

|  |  |
| --- | --- |
| **TAPIS 1.kārtas un TAPIS 2.kārtas projektu ietvaros realizētā funkcionalitāte** | **“Teritoriālās attīstības plānošanas procesu un informācijas sistēmas attīstība” ietvaros realizējamā funkcionalitāte** |
| **EP163** | |
| Portālā [www.latvija.lv](http://www.latvija.lv) vairākos veidos iespējams norādīt zemes vienību, par kuru persona vēlas saņemt informatīvu izziņu (tehniski izziņa tiek uzģenerēta TAPIS centrālajā modulī) | Tā kā TAPIS publiskā daļa ir sadaļa *Teritorijas attīstības plānošana* portālā [www.geolatvija.lv](http://www.geolatvija.lv), kurā persona var iegūt daudzpusīgu informāciju par teritorijas attīstības plānošanu, tad plānots izveidot mehānismu, ka izziņu iespējams izgūt ne tikai no portāla [www.latvija.lv](http://www.latvija.lv), bet arī no portāla [www.geolatvija.lv](http://www.geolatvija.lv), kas uzlabos e-pakalpojuma pieejamību un izziņas saņemšanas iespējas. |
| Šobrīd izziņā ir iekļauta informācija par Teritorijas attīstības plānošanas dokumentiem, teritorijas plānojuma vai lokālplānojuma (ja tāds šajā zemes vienībā izstrādāts) konkrēto funkcionālo zonējumu un teritorijām ar īpašiem noteikumiem, teritorijas izmantošanas un apbūves noteikumiem, būvniecības procesu (informācija no BIS) un pašas zemes vienības pamatinformāciju (informācija no [www.kadastrs.lv](http://www.kadastrs.lv) ). | Plānots, ka izziņa tiks saturiski papildināta. Attiecībā uz saturu - tiks veidotas darba grupas ar pašvaldību pārstāvjiem un datu pārziņiem, bet jau tagad ir apkopoti saņemtie lūgumi no pašvaldībām iekļaut izziņā informāciju par apgrūtinātājām teritorijām (kā minimums no tām, kas noteiktas plānošanas dokumentos) un grafisko attēlu par konkrēto vietu no teritorijas plānojuma (lokālplānojuma). Grafiskā attēla automātisku ģenerēšanu sarežģī fakts, ka zemes vienības var būt ar ļoti dažādu platību un konfigurāciju.  Esošā integrācija ar ATIS tika izstrādāta, lai nodrošinātu pašvaldības speciālistus ar izejas datiem teritorijas attīstības plānošanas dokumentu izstrādei, nevis datu iekļaušanai izziņā. Iespējams, ka turpmāk būs iespēja iekļaut izziņā ATIS datus, ja tie nebūs par maksu, bet obligāti tiks iekļauta informācija par apgrūtinātām teritorijām, kuras nosaka pati pašvaldība. |
| Šobrīd izgūt informatīvu izziņu ir iespējams tikai iedzīvotājiem, kam piešķirts Latvijas personas kods. | Plānots, ka tiks integrēta VRAA koplietošanas komponente, kas ļaus izziņu izgūt arī ārzemniekiem. |
| **EP174** | |
| Pašvaldības apstiprināta izziņa ir nākamais secīgais solis pēc tam, kad persona ir iepazinusies ar informatīvās izziņas saturu. Ja personai rodas papildus jautājumi un/vai nepieciešams pašvaldības juridisks apstiprinājums par izziņas saturu, tad tiek izmantots EP174.  Esošā funkcionalitāte nodrošina, ka persona portālu [www.latvija.lv](http://www.latvija.lv) izmanto vēlreiz un pieprasa izziņu EP174 par konkrēto zemes vienību. | Plānots, ka informatīvajā izziņā būs unikāla saite, kas autorizētam lietotājam nodrošinās to, ka uzreiz tiks aizpildīta nepieciešamā informācija portālā [www.latvija.lv](http://www.latvija.lv), lai saņemtu EP174, un personai atliks tikai norādīt papildu informāciju, kas ne vienmēr būs obligāta (pašvaldība var konfigurēt, piemēram, jautājums, kontaktinformācija un pieprasījuma iemesls). |
| Pēc izziņas pieprasījuma, TAPIS centrālajā modulī pašvaldības speciālistam tiek sagatavota rediģējama sagatave, kuras saturs atbilst informatīvai izziņai, un kuru pašvaldības speciālists var papildināt pēc nepieciešamības. Tiek nodrošināta izziņas elektroniskā parakstīšana un tā tiek pievienota automātiskai nosūtīšanai izziņas pieprasītājam. | Tā kā EP174 sagataves pamatam tiek izmantota informatīvā izziņa (EP163), tad arī apstiprinātās izziņas saturu plānots papildināt atbilstoši iepriekš minētajam EP163 papildinājuma aprakstam. |

Projekta realizācijai tiek paredzēta valsts koplietošanas komponenšu Valsts informācijas sistēmu savietotāja (VISS) un ģeotelpisko datu savietotāja (ĢDS) infrastruktūras izmantošana.

Projekta ietvaros netiks veikti ieguldījumi informācijas sistēmas infrastruktūrā, kas dublē iepriekšējā periodā veiktus ieguldījumus.

Realizējot projekta aktivitātes, tiks nodrošināta iepriekšējā Eiropas Reģionālās attīstības fondu (ERAF) periodā radīto rezultātu izmantošana.

**Sociālekonomiskais indikatīvais lietderīgums**

Projekta īstenošanas rezultātā tiks panākti sociālekonomiskie ieguvumi, kas projekta dzīves cikla laikā sasniegs kopējo ietaupījumu **2 301 569** *euro (***202 370** *euro* + **489 991** *euro* **+ 1 430 000** *euro* ***+ 179 208*** *euro* ***)*** Detalizētu aprēķinu skatīt tabulā “Ieguvumu kopsavilkums”.

Projekta īstenošanas rezultātā tiks panākts valsts pārvaldes iestāžu uzturēšanas izmaksu samazinājums par 526 082 *euro*. Kopīgais ieguvums aprēķināts laika periodam 2017 – 2029. gads.). Aprēķinu skat. tabulā “Ieguvumu kopsavilkums”.

Kopējais ietaupījums projekta dzīves cikla laikā**2 301 569** *euro* + **526 082** *euro* = **2 827 651** *euro*

**Ieguvumu kopsavilkums**

|  |  |  |  |
| --- | --- | --- | --- |
| Nr.  p.k. | Sociālekonomiskais ieguvums | Ekvivalents naudas izteiksmē | Aprēķins |
| 1. | Administratīvā sloga samazinājums iedzīvotājiem no pieejamajiem elektroniskajiem pakalpojumiem līdz projekta pabeigšanai | **202 370 *euro*** | Aprēķina formula = elektronisko pakalpojumu[[5]](#footnote-6) pieprasījumi gadā \*(6.53 *euro* vidējā vienas stundas darba spēka izmaksa \*1.5 stundas, kas jāpavada izziņas saņemšanai + 2 *euro* transporta izmaksas).  Veicot aprēķinu jāņem vērā šāda elektronisko pakalpojumu mainīgā vērtība:  2017. gadā – 800 pieprasījumi  2018. gadā – 1100 pieprasījumi  2019. gadā – 1250 pieprasījumi  2020. gada – 2029. gadam – 1400 pieprasījumi gadā  Kopīgais ieguvums aprēķināts laika periodam 2017. – 2029. gads  (6.53 *euro* x 1.5 h) + 2 *euro* = 9.795 + 2 = 11.8 *euro*  800 x 11,80 = 9 440 *euro*  1100 x 11,80 = 12 980 *euro*  1250 x 11,80 = 147 50 *euro*  1400 x 11,80 = 16 520 x 10 = 165 200 *euro*  9440 + 12 980 + 14 750 + 165 200 = **202 370 *euro*** |
| 2 | Valsts pārvaldes un pašvaldību ieguvums centralizēti saņemot un apstrādājot strukturētus datus teritorijas attīstības plānošanas procesā un neveicot izstrādes pašvaldību informācijas sistēmās | **1 919 991 *euro*** | Pašvaldību indikatīvais ietaupījums neveicot individualizētas ģeotelpiskās informācijas sistēmas (ĢIS) izstrādes 378 066 *euro* 2017-2019 (ArcGIS Desktop Basic Single Use licences izmaksas ir 3025 *euro*. Pieņemot, ka jaunu licenču iegāde būtu nepieciešama 1/3 novadu pašvaldību (37 novadiem), kopējās izmaksas ir 111 925 *euro*. Programmatūras gada uzturēšanas izmaksas ir 786 *euro* gadā, kopā 29 082 *euro* 37 novadiem x 13 gadi = 378 066 *euro*. Kopā licences un uzturēšanas izmaksas 13 gadiem 37 novadiem būs **489 991 *euro*** + valsts pārvaldes ieguvums izstrādājot teritorijas plānojumu pēc vienotas specifikācijas ieguvums par 110[[6]](#footnote-7) novadiem 1430 000 *euro* (32 000 maksā viena plānojuma izstrāde. Grafiskā daļa izmaksā apmēram ¼ no šīs summas: 32 000 : 4 =8000 *euro*. Ja novads TP izstrādā vidēji 1 reizi četros gados, tad 8000 : 4 = 2000 *euro* par grafisko daļu vienā gadā. Ja specificēto datu izmantošana samazina grafiskās daļas izstrādi par 50%, tad 2000 : 2 = 1000 *euro* gadā ir ieguvums pašvaldībai.  1000 x 110 novadi x 13 gadi = **1 430 000 *euro***.)  Kopā: **489 991** *euro* **+ 1 430 000 *euro* = 1 919991** *euro*  Kopīgais ieguvums aprēķināts laika periodam no 2017. – 2029. gadam.  Aprēķini iekļauj arī teritoriju plānojumu grozījumus, lokālplānojumus un detālplānojumus, kurus izstrādā pašvaldība par saviem līdzekļiem) |
| 3 | Valsts pārvaldes iestāžu uzturēšanas izmaksu samazinājums neveicot datu sagatavošanu pēc individuāliem pašvaldību pieprasījumiem no BIS, Apgrūtināto teritoriju informācijas sistēma (ATIS), VZD ĢIS, Centrālās statistikas pārvaldes (CSP), Latvijas Vēstneša (LV) | **526 082 *euro*** | Aprēķina formula vienam gadam = 110 novadi\*2 pieprasījumi gadā\*stundu skaits sagatavošanai\*5.09 speciālista likme.  Veicot aprēķinu, jāņem vērā vidējais stundu skaits viena pieprasījuma sagatavošanai:  BIS – 6 h (kopā gadā 6718.8 *euro*)  ATIS – 6 h (kopā gadā 6718.8 *euro*)  VZD ĢIS – 5 h (kopā gadā 5599 *euro*)  CSP – 8 h (kopā gadā 8958.4 *euro*)  LV – 4 h (kopā gadā 4479.2 *euro*)  Papildus jāņem vērā, ka 2019. gadā aprēķinam tiek piemērots koeficients 1,2. Savukārt no 2020.gada līdz 2029. gadam – 1,3.  No 2017.-2018. gadam **64 948 *euro***  2019. gadā **38 969 *euro***  No 2020.līdz 2029. gadam **422 165 *euro***  **Kopā: 526 082 *euro***  (BIS 119.8 x 6 h=6718.8 *euro* utt. par visām sistēmām.  2017., 2018.gadi: 6718.8+6718.8+5599+8958.4+4479.2=32 474.2 x 2 (gadi) = 64948.4 *euro*  2019.gads: 6718.8+6718.8+5599+8958.4+4479.2=64948.4 *euro* x 1.2 = 38 969 *euro*  2020.-2029.g.: 6718.8+6718.8+5599+8958.4+4479.2=64948.4 *euro* x 1.3 x 10 (gadi) = 422 165 *euro*.)  64948.4 + 38 969 + 422 165 = 526 082 *euro* |
| 4. | Iespējamais ietaupījums, pārtraucot izmantot ārpakalpojumu Reģionālās attīstības indikatoru moduļa (RAIM) jaunu datu kopu/datu avotu iekļaušanai sistēmā standartizētu datu saņemšanas un apstrādes risinājuma ieviešanas rezultātā | **179 208 *euro*** | Novērtējot potenciāli sistēmā nepieciešamo jauno datu kopu dažādību, tika indicēts, ka reģionālās attīstības politikas instrumentu pārvaldības pilnveidošanai būtu lietderīgi sistēmai pievienot vismaz 25 jaunas datu kopas, kas būtu veicams laikā līdz 2020. gadam. Projekta realizācijas gaitā ir paredzēts (risinājuma testēšanai) pievienot piecas jaunas datu kopas.  Paredzams, ka datu kopu skaits varētu būt arī ievērojami lielāks, tādēļ šis ir uzskatāms par minimāli iespējamā ietaupījuma novērtējumu.  Ietaupījuma novērtēšanai ir izmantoti šādi pieņēmumi:  - Izmaksas ārpakalpojumā: vienas jaunas datu kopas (divas metrikas, sasaiste ar trīs klasifikatoriem, viens no tiem jauns) pievienošana; izmaksu novērtējums izriet no faktiski realizēta izmaiņu pieprasījuma (datu kopa no A/S ‘Sadales tīkls’, 2015. gads) – 9091 euro (ar PVN)  - Izmaksas automatizētā risinājumā: VRAA cilvēkresursu novērtējums vienas datu kopas pievienošanai. Izmaksas = 20 datu kopas \* 20 darba stundas datu kopas sagatavošanai un pievienošanai \* 6,53 speciālista stundas likmes novērtējums.  Ietaupījums = Izmaksas ārpakalpojumā – Izmaksas automatizētā risinājumā  = 181 820 euro – 2 612 euro = **179 208** *euro*  Ietaupījums attiecas tikai uz ārpakalpojumā pasūtāmajiem izmaiņu pieprasījumiem, bet tas neietekmē pašu sistēmas uzturēšanas izmaksas. |
|  | **KOPĀ:** | **2 827 651 *euro*** |  |

Vides aizsardzības un

reģionālās attīstības ministrs Kaspars Gerhards

Vīza:

valsts sekretārs Rinalds Muciņš

22.08.2017. 10:05

2478

Pintele,67026494

[maija.pintele@varam.gov.lv](mailto:maija.pintele@varam.gov.lv)

Putniņš,66164659

[andris.putnins@vraa.gov.lv](mailto:andris.putnins@vraa.gov.lv)

1. *Lietotāju apmierinātības aptauja; apmierinātības līmenis ar darba vides un lietojamību, sistēmas stabilitāti un procesu loģiku un darbības ērtību. Aptauja veikta 2016. gada septembrī, nosakot sākotnējo vērtību. Projekta īstenošanas laikā paredzēts anketēšanu veikt divas reizes - projekta vidusposmā un beigās.* [↑](#footnote-ref-2)
2. *Lietotāju apmierinātības aptauja; apmierinātības līmenis ar darba vides un lietojamību, sistēmas stabilitāti un procesu loģiku un darbības ērtību. Aptauja veikta 2016. gada septembrī, nosakot sākotnējo vērtību. Projekta īstenošanas laikā paredzēts anketēšanu veikt divas reizes - projekta vidusposmā un beigās* [↑](#footnote-ref-3)
3. *1) Latvijas teritorijas attīstības plānošanas procesa attīstība nacionālajā, reģionālajā un pašvaldību līmenī;*

   *2) Jūras telpiskās plānošanas procesa attīstība, ieviešot elektronizētu datu apmaiņu publiskās pārvaldes institūciju starpā*

   *3) Starpinstitūciju datu apmaiņas attīstība teritorijas plānošanas, nekustamo īpašumu un būvniecības procesu ietvaros*

   *4) Teritorijas attīstības plānošanas procesa datu publiskas pieejamības un e-pakalpojumu lietojamības veicināšana*

   *5) Reģionālās attīstības politikas instrumentu pārvaldības pilnveidošana, tai skaitā, uzlabojot RAIM datu saņemšanas un apstrādes procesus..* [↑](#footnote-ref-4)
4. *Divi jaunveidojami e-pakalpojumi un pilnveidoti divi esošie e-pakalpojumi.* [↑](#footnote-ref-5)
5. # ***EP163 -*** *Informatīva izziņa par zemes vienības atļauto izmantošanu saskaņā ar teritorijas plānojumu,* ***EP174*** *- Pašvaldības apstiprināta izziņa par zemes vienības atļauto izmantošanu saskaņā ar teritorijas plānojumu.*

   [↑](#footnote-ref-6)
6. *Sociālekonomiskā indikatīvā lietderīguma aprēķinos par pamatu ņemts Latvijas novadu skaits – 110, neņemot vērā 9 republikas nozīmes pilsētas.* [↑](#footnote-ref-7)